KOMISSION ASETUS (EY) N:o 482/95,
annettu 3 päivänä maaliskuuta 1995,
muutoksesta asetukseen (EY) N:o 1222/94 tiettyjen perustamissopimuksen liitteeseen II kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon maatalousalan vaatimista sääntelystä ja siirtymäajan järjestelyistä Uruguayn kierroksen monenkeskisissä kauppaneuvotteluissa päätettyjen sopimusten täytäntöönpanossa 22 päivänä joulukuuta 1994 annetun neuvoston asetuksen (EY) N:o 3290/94 (1), ja erityisesti sen 3 artiklan,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93 (2), ja erityisesti sen 8 artiklan 3 kohdan,
sekä katsoo, että
tiettyjen perustamissopimuksen liitteeseen II kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista 30 päivänä toukokuuta 1994 annetussa komission asetuksessa (EY) N:o 1222/94 (3), sellaisena kuin se on viimeksi muutettuna asetuksella (EY) N:o 2296/94 (4), säädetään 5 artiklan 2 kohdan 3 alakohdassa, että ennakolta vahvistettavan tuen määrä tarkistetaan samojen sääntöjen mukaisesti kuin sellaisenaan vietävien perustuotteiden ennakolta vahvistettavien tukien määrä,
vilja-alan yhteisestä markkinajärjestelystä 30 päivänä kesäkuuta 1992 annetussa neuvoston asetuksessa (ETY) N:o 1766/92 (5) sekä riisialan yhteisestä markkinajärjestelystä 21 päivänä kesäkuuta 1976 annetussa neuvoston asetuksessa (ETY) N:o 1418/76 (6), sellaisena kuin se on muutettuna asetuksella (EY) N:o 3290/94, säädetään tukien tarkistamista interventiohinnan pohjalta; tätä muutosta sovelletaan kuitenkin vasta heinäkuun 1 päivästä 1995 alkaen,
mitään tarkistussääntöä ei ole perustuotteille ennen heinäkuun 1 päivää 1995 myönnettävistä ja sen jälkeen käytettävistä todistuksista, ja sen tähden on tarkoituksenmukaista laatia säännös perustamissopimuksen liitteeseen II kuulumattomien tavaroiden viennistä, ja
tässä asetuksessa säädetyt toimenpiteet ovat liitteeseen II kuulumattomia jalostettujen maataloustuotteiden kauppaa koskevia horisontaalisia kysymyksiä käsittelevän hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Seuraava alakohta lisätään komission asetuksen (EY) N:o 1222/94 5 artiklan 2 kohtaan 3 alakohdan jälkeen:
"Kuitenkin, viljalle ennen 1 päivää heinäkuuta 1995 myönnettäviä tai riisille ennen 1 päivää syyskuuta 1995 myönnettäviä ja tämän päivän jälkeen käytettäviä ennakkovahvistustodistuksia varten tuen määrä vahvistetaan sen jälkeen, kun todistuksen myöntämispäivänä voimassa olevaa interventiohintaa on verrattu vienti-ilmoituksen hyväksymispäivän tai asetuksen (ETY) N:o 3665/87 26 artiklan 2 kohdassa tarkoitetun päivän interventiohintaan."
2 artikla
Tämä asetus tulee voimaan 1 päivänä heinäkuuta 1995.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä maaliskuuta 1995.